Der udbrød brand i en lejlighed i højhuset på Konvalvej i Aalborg klokken 19:30 mandag aften. Sort røg kunne ses stige op fra en knust rude i lejligheden. Manden, der bor i lejligheden, havde sat aftensmaden over og var derefter faldet i søvn, da der udbrød brand i køkkenet. Ifølge indsatsleder, Henrik Christensen, er lejligheden så udbrændt, at manden ikke kommer til at bo i den igen foreløbigt. Nordjyllands Beredskab er lige nu i gang med at rive køkkenet ned, mens der bliver efterslukket i lejligheden. Skadeservice blev tilkaldt for at vurdere skaderne på mandens og naboernes lejligheder, og det er kun den pågældende mands egen lejlighed, der har taget så meget skade, at den nu ikke er til at bo i. Beboeren og naboer til lejligheden kom selv ud af bygningen, da det gik op for dem, hvor slemt det stod til. Brand i en vaskemaskine Klokken 20:34 tikkede en anmeldelse om brand i en vaskekælder ind hos Nordjyllands Beredskab. En vaskemaskine var brudt i brand på Ivar Christensens vej i Skagen. Der var voldsom røgudvikling på stedet, men beredskabet fik hurtigt branden under kontrol. Vaskekælderen er adskilt fra resten af boligen, så der var ingen, der kom til skade i branden. Også her afventer man skadeservice, der skal vurdere skadernes omfang.

Opsummering:
Mandag aften rykkede Nordjyllands Beredskab ud til to brande. Først i en lejlighed på Konvalvej i Aalborg. Derefter i en vaskekælder i Skagen.